**Szám:** 1-1/2022.

2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. január 27-i rendes, nyilvános ülésére**

**Tárgy:** Döntés településszerkezeti terv és helyi építési szabályzatról szóló 24/2014. (IX.12.) önkormányzati rendelet módosításáról

Zalaszentgrót Város Önkormányzatának Képviselő-testülete 2020. január 30-án meghozott döntésével indította el a helyi építési szabályzatának felülvizsgálatát, amelyet még 3 alkalommal meghozott döntésével kiegészített. Az önkormányzati döntések szerinti kibővített módosítási program része az Eurovelo 14 kerékpárút hálózat településrendezési tervekbe emelése. Ezen projekt az egyes közlekedésfejlesztési projektekkel összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról és az eljáró hatóságok kijelöléséről szóló 345/2012. (XII.6.) Kormányrendelet 1. mellékletének 1.8.54. pontja alapján nemzetgazdasági szempontból kiemelt jelentőségű beruházásként került nevesítésre. A projekttel kapcsolatos szűk határidők okán a kerékpárútvonal kijelöléséhez kapcsolódó településrendezési terv módosítását a beruházást lebonyolítóinak kiemelt kérésére tárgyalásos eljárás keretében szükséges lebonyolítani, a felmerült további módosítási igények teljes eljárásban zajló módosításától függetlenül.

Az EUROVELO 14 kerékpárút nyomvonalának rendezési tervekbe illesztése a projekt kapcsán elkészült kisajátítási tervek alapján valósul meg. A 7352. számú mellékút Zalaszentgrótba vezető északi szakasza mentén tervezett nyomvonal területének biztosítása az összekötőút déli irányba történő szélesítését teszi szükségessé. Az úttól délre, illetve nyugatra elhelyezkedő, a közút védőtávolságával is érintett területek általános és kertes mezőgazdasági övezetekbe tartoznak. Zalaszentgrót közigazgatási területét a tervezett kerékpárút főága és mellékága is érinti, így a településrendezési tervek módosítására két különálló helyen is sor kerül.

Zalaszentgrót közigazgatási területét az országos közúthálózat számos mellékútja érinti. A településen halad keresztül a 7352 j. Zalaapáti – Zalabér összekötő út, a 73203 j. Tüskeszentpéter bekötő út, a 7353 j. Zalaszentgrót – Türje összekötő út, a 73202 j. Tekenye bekötő út, a 7336 j. Zalaszentgrót – Karmacs összekötő út, a 7334 j. Kisgörbő – Zalaszentgrót összekötő út, valamint a 73207 j. Zalakoppány bekötő út.

Zalaszentgrót város területén a kerékpáros útvonal kijelölését meglévő kerékpáros infrastruktúrák, mintegy 3,4 km hosszúságú önálló nyomvonalon vezetett kerékpárút és megközelítően ugyanilyen hosszú meglévő kerékpáros nyom segíti.

A tervezett kerékpáros útvonal északon haladó főága Zalaszentgrót közigazgatási területét a 7352 j. úttal párhuzamosan kiépített, önálló vezetésű tervezett kerékpárúton éri el. A Szent Gróth Termálfürdőt elérve az országos mellékúttal párhuzamosan jelenleg is kiépített kerékpárutat találunk, amelyen a kerékpáros útvonal továbbvezetésre kerül. A 73203 j. mellékúton, illetve a Szentpéteri utca nyomvonalon meglévő kerékpáros nyomon halad a kerékpáros útvonal.

Új kerékpáros nyomvonal kijelölése történik a Kossuth Lajos utca – Dózsa György utca – József Attila utca – Május 1 utca útvonalon, majd a 1298/2 helyrajzi számú úton, a 1298/1 helyrajzi számú úton, illetve 7336 j. országos mellékút nyugati oldalán húzódó közúti területeken kiépített meglévő kerékpárúton kerül a kerékpáros útvonal továbbvezetésre. A 040051 helyrajzi számú úton és a 7336 j. úton ismét kerékpáros nyom kerül kijelölésre a meglévő utakon, a település közigazgatási határáig.

A tervezett kerékpáros útvonal délen haladó mellékága Zalaszentgrót déli határában érinti a települést. A Bezerédről Kallósd településre tartó kerékpározásra kijelölt út részben meglévő 050056 helyrajzi számú út területén, részben új nyomvonalon halad, majd Kallósd területére érkezik.

Ugyanez az ág Kallósdról Kehidakustány felé haladva érinti kis mértékben Zalaszentgrót területét: a 73208 j. út területén kerékpáros nyomként kerül kijelölésre, majd csatlakozik a Kehidakustány területén, a 7352 j. úttal párhuzamosan tervezett önálló kerékpárúthoz.

A település területére mind a MaTrT, mind a Zala megyei Területrendezési Terv szerkezeti tervlapjai egymással összhangban feltüntetnek tervezett kerékpárút hálózati elemet. A tervezett kerékpáros útvonal ettől a 73203 j. úton található kerékpáros nyom felhasználásával kezdődően a 7336 j. útig tartó szakaszon, majd kis mértékben a 040051 helyrajzi számú úton vezetett szakaszon tér el.

A tervezett kerékpáros útvonal megvalósítása a város közigazgatási határain belül a 7352 j. út mellett vezetett új kiépítésű kerékpárút mintegy 1 km-es hosszán igényli új közlekedési területek kiszabályozását.

A tervezett kerékpárút által igényelt terület telek átalakítására vonatkozóan az engedélyezési tervhez kisajátítási változási vázrajzok is készültek. A közlekedési területek szabályozási vonalai az elkészült változási vázrajzok kisajátítási határvonalaihoz illeszkedően kerültek feltüntetésre az alábbiak szerint.

A módosítás során a NIF Zrt.-től kapott helyszínrajzok és a közlekedési alátámasztó munkarészek alapján az érintett telkek tervezett kerékpárút nyomvonallal érintett részei közlekedési területbe kerülnek átsorolásra. A kerékpárút jelölés a szabályozási és szerkezeti terven a közút nyugati felére helyeződik át.

A fentiek alapján a város településszerkezeti terv-módosítását az alábbi területeken érintett:

1. A 010273/1, 010273/2, 010269/11, 010269/10, 050054/3, 050052/2, 050052/1 hrsz.-ú telkek egy része az Eurovelo 14 kerékpárút kialakítása kapcsán általános mezőgazdasági területfelhasználásról közlekedési és közműterület területfelhasználásba kerül átsorolásra.
2. A 13666, 13664 13622 13623 hrsz.-ú telkek egy része Eurovelo 14 kerékpárút kialakítása kapcsán kertes mezőgazdasági területfelhasználásból közlekedési és közműterület területfelhasználásba kerül átsorolásra.
3. A 050057/3, 050055, 050054/9, 050054/9, 050053, 050051 hrsz.-ú telkek egy része az Eurovelo 14 kerékpárút kialakítása kapcsán gazdasági erdőterület területfelhasználásból közlekedési és közműterület területfelhasználásba kerül átsorolásra.
4. A település északi részén jelölt kerékpárút nyomvonal az út keleti oldaláról áthelyezésre kerül a nyugati oldalra.
5. A Zalakoppány városrésztől délnyugatra elhelyezkedő új kerékpárút nyomvonal jelölésre kerül a terveken.

A helyi építési szabályzat 1. számú mellékletét képező szabályozási tervlapok közül az 1., 2., 17. és 19. sorszámú, 1:4000 léptékű szabályozási tervlapokat szükséges módosítani külön rendelet módosításával.

Zalaszentgrót Város Önkormányzata Képviselő-testületének a településfejlesztési koncepció, az integrált településfejlesztési stratégia, a településrendezési eszközök, a településképi arculati kézikönyv, valamint a településképi rendelet készítése és módosítása során irányadó partnerségi egyeztetés szabályairól szóló 9/2017. (III. 31.) önkormányzati rendelete határozza meg a partnerségi egyeztetés szabályait. A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 29/A. § (2) bekezdésében szabályozott partnerségi egyeztetés előírásaival összhangban, illetve a partnerségi rendeletének megfelelően, a veszélyhelyzetben meghatározott előírások betartásával megvalósult a tervezett módosítással kapcsolatos előzetes véleményezési eljárás, melynek keretében észrevétel javaslat nem érkezett, így annak lezárásáról a képviselő-testület 2021. december 16-án tartott rendes nyílt ülésén a 178/2021. (XII. 16.) számú határozatában elfogadta.

A döntés elfogadását követően a hivatkozott központi jogszabályoknak megfelelően az állami főépítészi hatáskörben eljáró fővárosi és megyei kormányhivataltól a záró szakmai vélemény megkérésére került sor. A tervezett beruházás rendezési tervi módosítását illetően az Állami Főépítész Iroda kezdeményezésére 2022. január 6-án egyeztető tárgyalás került lebonyolításra, melyről készült jegyzőkönyv az előterjesztés 1. mellékletét képezi. Az egyeztető tárgyaláson elhangzott vélemények alapján a tervdokumentáció pontosítása vált szükségessé, amit a tervező 2022. január 7-én megvalósított. A Zala Megyei Kormányhivatal állami főépítésze ZA/010/3-12/2022. számon 2022. január 7-én a helyi építési szabályzat módosításához a záró szakmai véleményét kiadta, amely jelen előterjesztés 2. mellékletét képezi.

A fentiek alapján mindenképpen szükséges a képviselő-testület részéről a településszerkezeti tervet módosítani jelen előterjesztés 3. mellékletét képező leírásnak megfelelően a 4. melléklet szerinti tervlap elfogadásával, valamint elengedhetetlen a helyi építési szabályzat módosításáról az előterjesztés 5. melléklete szerinti módosító rendeletet megalkotni.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:**

A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. Az adminisztratív terheknek a rendelet megalkotását követő növekvése nem várható. A rendelet környezeti és egészségi hatással nem jár.

**A rendelet megalkotásának szükségessége, a jogalkotás elmaradásának várható következményei:**

A rendelet megalkotása szükségszerű abból a szempontból, hogy az egyes közlekedésfejlesztési projektekkel összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról és az eljáró hatóságok kijelöléséről szóló 345/2012. (XII.6.) Kormányrendelet 1. mellékletének 1.8.54. pontja alapján nemzetgazdasági szempontból kiemelt jelentőségű beruházásként került nevesítésre az Eurovelo 14 kerékpáros úthálózat fejlesztése. Az EUROVELO 14 kerékpárút nyomvonalának rendezési tervekbe illesztése miatt szükséges a város helyi építési szabályzatáról szóló rendezési tervének módosítása.

**A rendelet alkalmazásához szükséges személyi, szervezeti, tárgyi és pénzügyi feltételek:**

Az új szabályok alkalmazásához, végrehajtásához szükséges személyi, szervezeti, tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet elfogadása nem keletkeztet többletfeltételeket a korábbiakhoz képest.

A Pénzügyi és Ügyrendi Bizottság az előterjesztést 2022. január 20-i ülésén megtárgyalta, és a 1/2022. (I.20.), 2/2022. (I.20) számú határozataiban javasolja Zalaszentgrót Város Önkormányzata Képviselő-testületének a határozati javaslat és rendelet módosítás elfogadását.

A Gazdasági és Városfejlesztési Bizottság az előterjesztést 2022. január 20-i ülésén megtárgyalta, és a 1/2022. (I.20.), 2/2022. (I.20) számú határozataiban javasolja Zalaszentgrót Város Önkormányzata Képviselő-testületének a határozati javaslat és rendelet módosítás elfogadását.

Kérem a T. Képviselő-testületet, hogy tárgyalja meg az előterjesztést és fogadja el a következő határozati javaslatot és rendelet módosítását.

**Határozati javaslat:**

Zalaszentgrót Város Önkormányzatának Képviselő-testülete a 100/2014. (IX. 11.) számú képviselő-testületi határozattal elfogadott Zalaszentgrót Város Településszerkezeti Tervét az előterjesztést 3. számú melléklet szerinti tartalommal módosítja és az előterjesztés 4. mellékletét képező településszerkezeti tervlapot elfogadja.

Zalaszentgrót Város Önkormányzatának Képviselő-testülete felhatalmazza Baracskai József polgármestert, hogy a településrendezési eszközt – az elfogadásáról szóló jegyzőkönyvvel együtt –küldje meg az állami főépítésznek és az eljárásban részt vevő összes államigazgatási szervnek.

Határidő: 202. március 31.

Felelős: Baracskai József polgármester

Zalaszentgrót, 2022. január 24.

|  |  |
| --- | --- |
|  | **Baracskai József**  **polgármester** |

A határozatai javaslat a törvényességi

követelményeknek megfelel.

|  |  |
| --- | --- |
|  | **Dr. Simon Beáta**  **jegyző** |